ડરી ગયેલા બાળકો નીરજાને કહે છે કે એ લોકોને એમની મમ્મી પાસે જવું છે, અને નીરજા જવાબ આપે છે કે એને પણ જવું છે, નીરજાને પોતાને હિંમત અને હૂંફની જરૂર છે એવી સ્થિતિમાં એ બધાંને હિંમત આપે છે, એમની સલામતીનું ધ્યાન રાખે છે. અંતમાં ઈમરજન્સી એક્ઝિટ ખોલ્યા પછી પણ નીરજા પહેલાં બીજા બધાં મુસાફરોને અને એની સાથેનાં સહકાર્યકરોને બહાર નીકળવા કહે છે... એ પછી પણ એને પેલાં બાળકો યાદ આવતાં એમને બચાવવાં જાય છે. એમને બચાવતી વખતે આતંકી ખલિલની ચલાવેલી ગોળીઓ એને વાગે છે, જે ગોળીઓ એના મોતનું કારણ બને છે. નીરજા બાળકોને ઈમરજન્સી એક્ઝિટમાંથી બહાર મોકલે છે અને એને ગોળીઓ વાગે છે એ વખતે એક બાળકનાં હાથમાંથી રમકડાનું વિમાન ત્યાં રહી જાય છે જેને નીરજા પકડી લે છે, જે બતાવે છે કે એનાં શરીરની અંદર થોડી ગતિ છે બાકી, થોડુક જીવન બાકી છે, અને સ્ટ્રેચરમાંથી લઈ જતી વખતે એ ટોય પ્લેન પેલા બાળકને આપી નીરજા એને એક મેસેજ આપે છે, જે એની મમ્મીને પહોંચાડવાનો છે. આ બધી વસ્તુઓ મેં બંને વાર ફિલ્મ જોઈ ત્યારે આંખોમાં ઝળઝળિયાં સાથે જોઈ છે.